**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

**03. októbra 2014**

**Informácia o plánovanom zavedení zásadných zmien v rámci daňových príjmov VÚC**

Predkladateľ: Materiál obsahuje:

**RNDr. Martin Zaťovič** 1. Návrh uznesenia

podpredseda 2. Dôvodová správa

3. Informácia o plánovanom zavedení zásadných zmien v rámci daňových príjmov VÚC

4. Stanoviská komisií Z BSK

Zodpovedný:

**Ing. Marián Múdry**

riaditeľ odboru financií

Spracovateľ:

**Ing. Veronika Bódiová**

vedúca oddelenia rozpočtu

**Ing Marek Vlčej**

referent oddelenia rozpočtu

**Bratislava**

**október 2014**

N á v r h u z n e s e n i a

**UZNESENIE č. .../2014**

zo dňa 03.10.2014

Zastupiteľstvo Bratislavského samosprávneho kraja po prerokovaní materiálu

**b e r i e n a  v e d o m i e**

Informáciu o plánovanom zavedení zásadných zmien v rámci daňových príjmov VÚC

**D ô v o d o v á s p r á v a**

Tento materiál je vypracovaný na základe plánu Ministerstva financií SR zaviesť zmeny v prerozdelení daňových príjmov pre vyššie územné celky, ktoré budú mať zásadný dopad na financovanie kompetencií Bratislavského samosprávneho kraja.

**Informácia o plánovanom zavedení zásadných zmien v rámci daňových príjmov VÚC**

Tento materiál popisuje zmeny v rámci daňových príjmov VÚC, ktoré budú mať zásadný dopad na plnenie kompetencií Bratislavského samosprávneho kraja.

**Aktuálny stav v oblasti daňových príjmov VÚC**

Aktuálne jednotlivé VÚC majú vlastné daňové príjmy vo forme **podielu na dani z príjmov fyzických osôb (DPFO)** a **celkového výnosu z dane z motorových vozidiel (DMV)**. DMV je zaradená do systému miestnych daní na základe zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady. **VÚC určujú prostredníctvom všeobecne záväzného nariadenia jednotlivé sadzby dane pre všetky kategórie vozidiel. Každý daňovník odvádza túto daň podľa miesta registrácie príslušného vozidla.**

Jednotlivé VÚC dosiahli v roku 2013 nasledovné daňové príjmy:

|  |  |  |  |  |
| --- | --- | --- | --- | --- |
| **Kraj** | **DMV** | **DPFO** | **Daňové príjmy celkom** | **Rozdiel oproti BSK** |
| Banskobystrický | 13 483 394 | 61 615 277 | 75 624 167 | 8 181 646 |
| **Bratislavský** | **34 591 928** | **32 850 593** | **67 442 521** | **---** |
| Košický | 12 988 880 | 57 427 426 | 70 416 306 | 2 973 785 |
| Nitriansky | 18 731 139 | 54 876 863 | 73 608 002 | 6 165 481 |
| Prešovský | 14 681 763 | 65 615 169 | 80 296 932 | 12 854 411 |
| Trenčiansky | 13 352 464 | 45 100 936 | 58 453 400 | -8 989 121 |
| Trnavský | 15 746 017 | 41 744 055 | 57 490 072 | -9 952 449 |
| Žilinský | 16 524 324 | 51 730 456 | 68 254 780 | 812 259 |

\*údaje sumarizoval v priebehu roka Trnavský samosprávny kraj

Aj v zmysle hore uvedenej tabuľky je vidieť, že na základe nastavenia parametrov fiškálnej decentralizácie **má BSK osobitné postavenie** v členení daňových príjmov.

**Kým príjem z DMV je vyšší v porovnaní s ostatnými VÚC, príjem z DPFO je ďaleko nižší.** Vyplýva to z nasledovných skutočností:

* rozloha BSK je najmenšia spomedzi všetkých VÚC, pričom na základe tohto parametra sa rozdeľuje 9% výnosu DPFO;
* takisto obrátená hustota obyvateľstva, na základe ktorej sa prerozdeľuje ďalších 9% výnosu DPFO, je v BSK najnižšia spomedzi všetkých krajov;
* prerozdelenie výnosu DPFO v sebe zahŕňa i parameter dĺžky cestnej siete (váha až 20%), ktorá je v rámci BSK takisto najnižšia v porovnaní s inými krajmi;
* výnos DPFO pre BSK je krátený koeficientom horizontálneho vyrovnania 0,9518 a prerozdelený v prospech ostatných VÚC;
* vyšší výnos DMV je spôsobený aj tým, že BSK na rozdiel od ostatných krajov zvolil pri stanovení sadzieb tejto dane jednoduchosť a nemá veľké množstvo výnimiek.

Ako je z uvedeného zrejmé, pri prerozdelení výnosu DPFO je BSK **znevýhodnený parametrami vzorca uvedeného v Nariadení Vlády SR č. 668/2004 o prerozdelení výnosu DPFO** (PRÍLOHA č. 1)**, ktorý nezohľadňuje daňovú silu VÚC** a až 38% výnosu DPFO prerozdeľuje na základe kritérií nevýhodných pre BSK. Navyše v zmysle tohto Nariadenia sú vyrátané podiely pre jednotlivé VÚC ešte upravované tzv. koeficientom horizontálneho vyrovnania, ktorý odoberá BSK z prideleného podielu na DPFO ďalšie finančné prostriedky.

Medzi ďalšie osobitosti BSK voči ostatným krajom možno zaradiť:

* nižší počet km ciest II. a III. triedy, ale vyššia hustota dopravy;
* vysoká intenzita tranzitnej dopravy a osobnej dopravy občanov dochádzajúcich za prácou;
* vyššia hustota obyvateľstva v porovnaní s ostatnými krajmi a tým intenzívnejšie používanie ciest;
* diskriminačné postavenie BSK oproti ostatným krajom v možnostiach čerpať eurofondy z dôvodu štatisticky vykazovaného vyššieho HDP na obyvateľa

Pričom na tomto mieste je ešte nutné uviesť fakt, že **BSK sa v roku 2013 na celkovom výnose DPFO pre VÚC vo výške cca. 410 mil. EUR podieľal sumou cca. 199 mil. EUR, pričom pre kraj bolo naspäť v zmysle spomínaného nariadenia prerozdelených len cca. 32,9 mil. EUR** (PRÍLOHA č. 2)**.**

**Plán vlády SR na riešenie daňových príjmov VÚC od 1.1.2015**

Ministerstvo financií SR dalo v júli 2014 do medzirezortného pripomienkového konania návrh nového zákona o dani z motorových vozidiel (DMV) a o zmene a doplnení niektorých zákonov, ktorý bude mať výrazne negatívny dopad na finančnú situáciu Bratislavského samosprávneho kraja.

Od 1.1.2015 chce vláda SR previesť celý výnos DMV na štát a tento výpadok pre VÚC kompenzovať prostredníctvom vyššieho podielu na DPFO. **Túto kompenzáciu deklaruje MF SR pre VÚC ako celok v plnej výške, avšak jej prerozdelenie bude podľa vzorca pre DPFO**, čo znamená výrazne negatívne pre BSK a pozitívnejšie pre všetky ostatné kraje. Vyplýva to z hore uvedeného nastavenia vzorca pre prerozdelenie DPFO.

MF SR deklarovalo výpadok pre BSK vo výške 25 mil. EUR pre najbližšie 4 roky, čo chce dosiahnuť okrem zavedenia tohto zákona aj aktualizovaním vyššie uvedeného nariadenia Vlády SR č. 668/2004; toto nariadenie však doteraz nebolo aktualizované. To znamená, že pri zavedení tohto zákona bez aktualizácie Nariadenia č. 668/2004 by mal BSK už **v roku 2015 nižšie daňové príjmy o 23,4 mil. EUR!**

**Predpokladaný vývoj od 1.1.2015**

Schválenie návrhu v tejto podobe bude mať dopad na zásadné zoškrtanie výdavkov BSK a sťaženú schopnosť plnenia si základných kompetencií. Existujú prakticky len dva varianty vývoja daňových príjmov v prípade schválenia nového zákona o DMV s platnosťou od roku 2015:

1. v prípade neaktualizovania hore uvedeného Nariadenia vlády SR č. 668/2004 budú príjmy BSK od roku 2015 nižšie o cca. 23,4 mil. EUR a viac ročne.
2. v prípade aktualizovania hore uvedeného Nariadenia vlády SR č. 668/2004 tak, ako to deklarovalo MF SR, by výpadok BSK vyzeral nasledovne:

- v roku 2015 budú daňové príjmy BSK nižšie o 2,5 mil. EUR oproti dnešnému stavu

- v roku 2016 budú daňové príjmy BSK nižšie o 5,0 mil. EUR oproti dnešnému stavu

- v roku 2017 budú daňové príjmy BSK nižšie o 7,5 mil. EUR oproti dnešnému stavu

- v roku 2018 budú daňové príjmy BSK nižšie o 10,0 mil. EUR oproti dnešnému stavu

- každý ďalší rok budú daňové príjmy BSK nižšie o 10,0 mil. EUR oproti dnešnému stavu

Obidve alternatívy budú mať za následok ohrozenie financovania výdavkov BSK týkajúcich sa napr. dofinancovania škôl, financovania sociálnych služieb, krátenie prímestských liniek, zastavenie investičných aktivít v oblasti ciest II. a III. triedy, znížená podpora kultúry, cestovného ruchu, regionálneho rozvoja, atď.

Ďalším dôležitým faktorom v prípade zavedenia týchto zmien je **zvyšovanie zadlženia BSK**, nakoľko toto sa posudzuje voči bežným príjmom VÚC. Príde tak k paradoxnej situácii, kedy BSK nebude prijímať ďalšie úvery, bude splácať istinu z existujúcich úverov a zadlženie v zmysle legislatívnych noriem bude narastať.

**Ďalšie dôležité informácie**

Podľa názoru vedenia BSK ide o **účelové politické rozhodnutie**, na ktorom budú profitovať ostatné VÚC prostredníctvom vyššieho podielu na daňových príjmoch, autodopravcovia v podobe znížených sadzieb a neposlednom rade vláda, ktorá získa úplnú kontrolu financovania VÚC.

Že ide o účelové politické rozhodnutie je jasné aj zo štruktúry predkladacej a dôvodovej správy či doložky vplyvov k novému návrhu zákona o DMV, kde nie sú spomenuté v podstate žiadne čísla, žiadne prepočty a dopady na verejnú správu sú stanovené čisto alibisticky („pozitívny aj negatívny dopad“).

V procese pripomienkovania tohto návrhu zákona neboli žiadne pripomienky VÚC akceptované, vrátane pripomienok BSK. K zásadným pripomienkam BSK sme vôbec nedostali žiadne argumenty, tieto boli jednoducho zamietnuté (PRÍLOHA č. 3).

Ďalším dôkazom politickej dohody je aj **priznaná dohoda medzi autodopravcami a ministerstvami dopravy a financií o znížení sadzieb bez akéhokoľvek riešenia dopadov na financovanie kompetencií VÚC a najmä BSK.** (PRÍLOHA č. 4)

Tento návrh nie je ani v súlade s Európskou chartou miestnej samosprávy, kedy odobratie jediného vlastného daňového príjmu VÚC je proti princípom tejto charty.

Pre verejnosť bude dôležité dôkladne sledovať, či MF SR poukáže aspoň časť z výnosu z DMV do zlepšenia infraštruktúry ciest, nakoľko tento argument použilo v predkladacej správe ako dôvod zmeny v tejto oblasti.

V neposlednom rade je takisto dôležité sledovať, či budú znížené ceny v rámci autodopravy, lebo ak nie, môžeme v podstate povedať, že napr. klienti zariadení DSS alebo pedagogickí zamestnanci v BSK zaplatia zisk autodopravcom.