**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 03. októbra 2014

**Informácia**

**o implementácii OP INTERACT II v programovom období 2007-2013 a príprave operačného programu INTERACT III 2014-2020**

**Materiál predkladá: Materiál obsahuje:**

RNDr. Martin Zaťovič 1. Návrh uznesenia

podpredseda 2. Dôvodová správa

Bratislavského samosprávneho kraja 3. Stanoviská komisií

**Zodpovedný:**

Mgr. Petra Masácová

riaditeľka Odboru INTERACT

**Spracovatelia:**

Mgr. Petra Masácová

riaditeľka Odboru INTERACT

Ing. Janka Jelemenská

vedúca Oddelenia RO OP INTERACT

Bratislava

október 2014

N á v r h u z n e s e n i a

# UZNESENIE č. ... / 2014

zo dňa 03.10.2014

Zastupiteľstvo Bratislavského samosprávneho kraja po prerokovaní materiálu

**A. b e r i e n a  v e d o m i e**

predloženú Informáciu o implementácii OP INTERACT II v programovom období 2007-2013 a príprave operačného programu INTERACT III 2014-2020

**D ô v o d o v á s p r á v a**

Operačný program (ďalej aj OP) INTERACT II 2007-2013  je súčasťou Cieľa Európska územná spolupráca (ďalej aj „EÚS“) podľa nariadenia Európskeho parlamentu a Rady (ES) č. 1080/2006, článku 6, odseku 3. EÚS je jedným z cieľov európskej regionálnej politiky (kohézna politika, politika súdržnosti), ktorá je založená na finančnej solidarite medzi regiónmi Európskej únie (ďalej „EÚ“). Zameriava sa najmä na pomoc znevýhodneným regiónom s cieľom pomôcť im a podporiť tak posilnenie cezhraničnej, nadnárodnej a interregionálnej spolupráce.

Bratislavský samosprávny kraj je jediným orgánom regionálnej samosprávny v strednej a východnej Európe, ktorý riadi operačný program v rámci Cieľa Európska územná spolupráca.

V rámci Bratislavského samosprávneho kraja vykonávajú svoju činnosť dva subjekty, a to riadiaci orgán OP INTERACT II a INTERACT Sekretariát. Ich cieľom je zabezpečenie plynulého a korektného čerpania finančných zdrojov operačného programu a vo svojej činnosti sa orientujú prevažne na zabezpečenie metodického usmernenia všetkých prijímateľov, výkon prvostupňovej kontroly a administratívnej kontroly, spoluprácu s certifikačným orgánom a orgánom auditu, prípadne spolupracujúcimi orgánmi pri výkone kontrol, spoluprácu s Úradom vlády SR pri vypracovaní a predkladaní materiálov vláde SR, koordináciu činností subjektov zapojených do operačného programu, vypracovanie správ o hodnotení operačného programu a ich predkladanie Európskej komisii a i.

# Základné informácie o operačnom programe

Operačný program INTERACT II 2007–2013 je nadnárodný operačný program, ktorý nefinancuje projekty, ale prostredníctvom štyroch kontaktných bodov, ktoré sídlia vo Viedni, Viborgu, Turku a vo Valencii poskytuje služby rôznym programom Európskej územnej spolupráce.

Operačný program INTERACT II 2007-2013 sa riadi viacročným pracovným plánom, ktorý je schválený Monitorovacím výborom a akceptovaný Európskou komisiou. Na ročnej báze plní pracovný plán, vrátane aktivít na daný rok, ktorý je vopred schválený Monitorovacím výborom.

Tieto aktivity sa stanovujú na základe nasledovných kritérií:

1) analýza potrieb (všetci účastníci – regionálne siete, národné kontaktné osoby, Európska komisia, Monitorovací výbor);

2) dostupné zdroje (personálne, finančné);

3) komplementárnosť s ponúknutými službami;

4) požiadavka na celoeurópske krytie.

Všetky aktivity sa pravidelne diskutujú na stretnutiach koordinačnej skupiny a pracovných skupín. Riadiaci orgán, ktorým je Bratislavský samosprávny kraj, odbor INTERACT, následne predstaví navrhnuté aktivity v rámci ročného plánu práce členom Monitorovacieho výboru na schválenie.

Hlavným účelom operačného programu INTERACT II je poskytovať podporu jednotlivým inštitúciám pri účinnejšej a efektívnejšej realizácii programov Európskej územnej spolupráce tým, že:

* poskytuje odborné poradenstvo prostredníctvom školení, workshopov, seminárov, konferencií;
* pomáha vytvárať siete kontaktov a pracovné skupiny;
* publikuje praktické príručky, štúdie, výskumy, vytvára vzory formulárov;
* poskytuje individuálne poradenstvo „šité na mieru“.

Tri hlavné ciele INTERACT-u sú:

* prispievať k skvalitneniu riadenia programov EÚS;
* zvýšiť efektívnosť produkcie programu;
* uľahčiť prenos know-how a výmenu poznatkov medzi programami EÚS.

Operačný program INTERACT II je akoby mostom, ktorý spája ostatné programy a inštitúcie v rámci EÚS. Cieľovou skupinou programu INTERACT sú orgány a inštitúcie, riadiace orgány, spoločné technické sekretariáty, monitorovacie výbory, národné kontaktne body, certifikačné orgány a orgány auditu.

Základné tematické oblasti podpory poskytujúce INTERACT-om sú:

* programový manažment;
* finančný manažment;
* audit a kontrolné mechanizmy;
* monitorovanie a hodnotenie;
* strategické programové plánovanie;
* kapitalizácia skúseností z predchádzajúceho obdobia;
* komunikácia a propagácia.

Kontaktné body Turku (Fínsko), Viborg (Dánsko), Valencia (Španielsko) a Viedeň (Rakúsko) slúžia v rámci svojich geografických oblastí pre regionálne skupiny implementujúce cezhraničné, nadnárodné a interregionálne programy a pokrývajú tak celú EÚ, Nórsko a Švajčiarsko.

**Obr. č. 1**: Rozdelenie členských krajín zapojených do OP INTERACT II pre jednotlivé kontaktné body



Široký rozsah produktov a služieb bol vyvinutý v rámci operačného programu INTERACT I, ktorý vznikol v roku 2003. INTERACT II 2007-2013 pokračuje v aktivitách prostredníctvom seminárov, konferencií, poradenských služieb, literatúry a on-line nástrojov. Týmto prispieva k uľahčeniu a zjednodušeniu každodenného manažmentu programov EÚS.

Viac informácií o rozsahu poskytovaných služieb a konkrétnych plánovaných aktivitách je možné nájsť na stránke [www.interact-eu.net](http://www.interact-eu.net).

# Úlohy riadiaceho orgánu a zapojených subjektov

Vláda Slovenskej republiky svojím uznesením č. 283 zo 7. mája 2008 určila subjekty zapojené do riadenia a implementácie operačného programu INTERACT II v rámci cieľa EÚS pre programové obdobie 2007 - 2013 v podmienkach SR nasledovne:

1. Bratislavský samosprávny kraj ako riadiaci orgán pre program INTERACT II v rámci cieľa EÚS pre programové obdobie 2007 –2013;
2. Ministerstvo financií SR ako certifikačný orgán a orgán auditu pre program INTERACT II v rámci cieľa ETS pre programové obdobie 2007 – 2013.

Následne, 9. júna 2008, podpísali predseda BSK a podpredseda vlády SR pre vedomostnú spoločnosť, európske záležitosti, ľudské práva a menšiny Memorandum k implementácii Operačného programu INTERACT II v programovom období 2007-2013.

Riadiaci orgán po dohode s Monitorovacím výborom vytvoril medzinárodný spoločný technický sekretariát, označovaný ako INTERACT Sekretariát (ďalej aj „IS“), ktorý zohráva úlohu pri koordinovaní aktivít programu a tvorbe obsahu.

Riadiaci orgán zabezpečuje nasledovné úlohy vyplývajúce zo Systému riadenia a implementácie OP INTERACT II, ktorý je schválený vládou SR:

1. koordináciu implementácie operačného programu s cieľom zabezpečenia vyrovnaného využívania pomoci;
2. vytvorenie vhodného systému implementácie operačného programu;
3. uzatvorenie Dohody s členskými štátmi, ktoré sa zúčastňujú na implementácii operačného programu INTERACT II 2007 – 2013 a Úradom Bratislavského samosprávneho kraja ako riadiacim orgánom a Ministerstvom financií SR ako certifikačným orgánom a orgánom auditu o vykonávaní operačného programu;
4. vydávanie usmernení v súlade so Systémom riadenia a implementácie operačného programu INTERACT II na programové obdobie 2007 – 2013;
5. stanovenie minimálnych štandardov k oprávnenosti výdavkov;
6. vypracovanie vnútorného manuálu riadiaceho orgánu a jeho zavedenie do interných predpisov Úradu Bratislavského samosprávneho kraja;
7. zazmluvnenie pracovníkov riadiaceho orgánu a sekretariátu operačného programu INTERACT II;
8. vypracovanie priebežného hodnotenia operačného programu a zhromaždenie informácií potrebných na vykonanie následného hodnotenia v zmysle čl. 47 a 48 nariadenia Rady (ES) č. 1083/2006;
9. v spolupráci so sekretariátom operačného programu INTERACT II a prijímateľmi z prioritnej osi 1 (kontaktnými bodmi operačného programu INTERACT II) vypracovanie a implementáciu viacročného pracovného programu (Multi-Annual Work Programme) a ročných plánov práce (Annual Work Plan);
10. uzatvorenie zmluvy o poskytnutí príspevku/dodatkov k zmluve o poskytnutí príspevku s prijímateľmi z prioritnej osi 1 (kontaktnými bodmi operačného programu INTERACT II) a dohľad nad ich činnosťou;
11. vypracovanie a vydanie rozhodnutia o použití prostriedkov operačného programu pre prijímateľov z prioritnej osi 1 a prijímateľov z prioritnej osi 2;
12. vytvorenie IT monitorovacieho systému (INTERACT Management System) pre operačný program INTERACT II;
13. výkon funkcie kontrolóra podľa čl. 16 nariadenia EP a Rady (ES) č. 1080/2006, ktorá zahrňuje:
    1. administratívnu kontrolu každej žiadosti o platbu,
    2. kontrolu na mieste podľa potreby;
14. schvaľovanie a predloženie žiadosti o platbu vrátane záznamu z administratívnej
15. kontroly príslušného prijímateľa certifikačnému orgánu;
16. vypracovanie a predkladanie správ o zistenej nezrovnalosti certifikačnému orgánu;
17. riešenie zistených nezrovnalostí v rámci operačného programu a bezodkladné prijímanie účinných nápravných opatrení s cieľom odstrániť nezrovnalosti;
18. vypracovanie a predkladanie zoznamu prípadov za predchádzajúci rok (príloha č. 9), pri ktorých sumu nie je možné vymôcť, ani nemožno predpokladať, že bude vrátená v súlade s požiadavkou článku 20 (d) nariadenia Komisie (ES) č. 1828/2006 certifikačnému orgánu do 31. januára kalendárneho roka. Riadiaci orgán predkladá predmetný zoznam s nulovými hodnotami, ak neeviduje žiadne takéto prípady;
19. usmerňovanie činnosti monitorovacieho výboru, príprava a uskutočňovanie jeho strategických rozhodnutí a poskytovanie dokumentov potrebných na monitorovanie kvality vykonávania operačného programu;
20. v spolupráci so sekretariátom operačného programu INTERACT II navrhovanie prípadných realokácií prostriedkov v rámci priorít operačného programu, ich predkladanie na vyjadrenie certifikačnému orgánu a na schválenie monitorovaciemu výboru;
21. vypracovanie a predloženie Európskej komisii podrobného opisu riadiacich a kontrolných systémov podľa čl. 71 nariadenia Rady (ES) č. 1083/2006 najneskôr do 12 mesiacov od schválenia operačného programu;
22. aktívnu podporu zapojenia predvstupových krajín a iných krajín oprávnených na využitie nástroja predvstupovej pomoci (IPA);
23. vytvorenie vhodného kontrolného systému operačného programu v súlade s čl. 16 nariadenia Rady (ES) 1080/2006 a uchovávanie záznamov o uskutočnených postupoch;
24. vypracovanie stanoviska riadiaceho orgánu k zisteniam a odporúčaniam z certifikačného overovania a jeho predloženie certifikačnému orgánu v stanovenej lehote a informovanie prijímateľa o zisteniach a odporúčaniach z certifikačného overovania;
25. vypracovanie a plnenie akčného plánu k nedostatkom identifikovaným auditom Európskej komisie a pravidelné predkladanie plnenia opatrení z akčného plánu certifikačnému orgánu;
26. poskytnutie informácií o účtovných záznamoch operácií Európskej komisii na základe jej písomnej žiadosti do 15 pracovných dní od doručenia tejto žiadosti;
27. uchovávanie a dodržiavanie vnútorného manuálu vrátane audit trailu, na každej úrovni riadenia;
28. zabezpečenie dodržiavania požiadaviek publicity v súlade s čl. 69 nariadenia Rady (ES) č. 1083/2006;
29. predkladanie výročných správ a záverečnej správy o vykonávaní operačného programu certifikačnému orgánu v termíne najneskôr do 10 pracovných dní od akceptovania Európskou komisiou v zmysle čl. 67 nariadenia Rady (ES) č. 1083/2006;
30. uchovávanie všetkých podkladov vzťahujúcich sa na výdavky a overovanie pomoci EÚ minimálne do 31. 08. 2020. Uvedená doba sa predĺži v prípade, ak nastanú skutočnosti uvedené v čl. 90 nariadenia Rady (ES) č. 1083/2006 o čas trvania týchto skutočností.

# Implementácia programu

V programovom období 2007–2013 je rozpočet OP INTERACT II vo výške 35 475 621 EUR.

Rozdelenie alokácie na prioritné osi a zdroje financovania je uvedené v tabuľke č. 1.

**Tab. č. 1**: Finančná alokácia OP INTERACT II v programovom období 2007-2013

|  |  |  |
| --- | --- | --- |
|  | **Financovanie Spoločenstva** | **Národný príspevok** |
|
| **Prioritná os 1**  Vývoj a poskytovanie služieb | 28 345 020 | 5 002 063 |
| **Prioritná os 2**  Technická pomoc | 1 809 257 | 319 281 |
| **Spolu** | **30 154 277** | **5 321 344** |

Z uvedenej výšky alokácie riadiaci orgán OP INTERACT II spracoval v rokoch 2008 – 2014 objem finančných prostriedkov uvedený v tabuľke č. 2.

**Tab. č. 2**: Prehľad spracovaných finančných prostriedkov na úrovni riadiaceho orgánu OP INTERACT II

|  |  |
| --- | --- |
| **Programové obdobie 2007 – 2013 (údaje platné k 13. 08. 2014)** | |
| Počet vykonaných administratívnych kontrol RO | 148 |
| Suma schválených Žiadostí o platbu (ŽoP) na RO v EUR | 27 525 246,89 |
| Suma zamietnutých ŽoP[[1]](#footnote-1) | 421 368,27 |
| Počet Správ o zistenej nezrovnalosti[[2]](#footnote-2) | 18 |
| Celkový objem nezrovnalostí v EUR[[3]](#footnote-3) | 343 222,38 |
| Počet poskytnutých zálohových platieb | 21 |
| Výška zálohových platieb v EUR | 3 794 515,00 |
| Výška zúčtovaných zálohových platieb v EUR | 2 251 091,12 |

Zdroj: RO OP INTERACT

V programovom období 2007-2013 minul INTERACT Sekretariát na svoju činnosť sumu 4 860 223,75 EUR a riadiaci orgán OP INTERACT II sumu vo výške 1 096 676,60 EUR. Riadiaci orgán a INTERACT Sekretariát minuli z alokácie operačného programu 16,79 %.

V programovom období sa OP INTERACT II potýkal s problémami, ktoré nastali po prechode riadiaceho orgánu z rakúskeho Úradu vlády na Bratislavský samosprávny kraj v roku 2008.

OP INTERACT II sa dostal do kritickej situácie z dôvodu pretrvávajúcich problémov v riadnom finančnom a operatívnom riadení Riadiacim orgánom (ďalej aj „RO“). Implementácia aktivít INTERACT Sekretariátu a RO sa v roku 2009 zablokovala z dôvodu nedostatku finančných prostriedkov zo strany hostiteľskej inštitúcie, Bratislavského samosprávneho kraja.

V súvislosti s uvedenými problémami požiadal minister financií SR J. Počiatek vo februári 2010 Úrad pre verejné obstarávanie SR (ďalej len „ÚVO“) o kontrolu dodržiavania postupov verejného obstarávania na BSK v súvislosti so zmluvami o poskytovaní konzultačných služieb, uzatvorenými pre operačný program INTERACT v rokoch 2008 a 2009. Predseda ÚVO Bála Angyal informoval v júni 2010 ministra, že BSK vo všetkých prípadoch uzatvorených zmlúv nenaplnil podmienku na oprávnené použitie výnimky z postupu zákona o verejnom obstarávaní, resp. konal v jeho rozpore. Príčiny vzniku je podľa ÚVO možné vidieť v nedôslednom uplatňovaní postupov verejného obstarávania a nesprávnej interpretácii niektorých ustanovení zákona o verejnom obstarávaní. Následne bola na predmetné výdavky uplatnená korekcia v súlade s Akčným plánom (viď nižšie).

Taktiež Európska komisia (ďalej len „EK“) opakovane vyjadrila svoje znepokojenie nad kritickou situáciou v OP INTERACT II. V januári 2010 zaslal riaditeľ odboru územnej spolupráce EK José Palma Andres predsedovi BSK Pavlovi Frešovi list, v ktorom mu blahoželal k zvoleniu do funkcie, vyjadril želanie úzkej spolupráce a zároveň ho požiadal o nájdenie vhodného riešenia na zabezpečenie plynulého pokračovania implementácie programu. Dirk Ahner, generálny riaditeľ DG REGIO (Generálne riaditeľstvo pre regionálnu a mestskú politiku), v liste adresovanom podpredsedovi vlády SR Dušanovi Čaplovičovi vyjadril obavy v súvislosti s OP INTERACT a vyzval podpredsedu vlády, aby prispel k riešeniu vzniknutých problémov, pretože predstavujú veľké riziko pre implementáciu programu. Ak Slovenská republika nebude problémy riešiť, navrhol aj zvážiť možnosť vzdania sa riadenia programu.

O otázke riešenia vzniknutej situácie sa diskutovalo i na stretnutí strán zúčastnených na riadení OP INTERACT II (Riadiaci orgán, Certifikačný orgán, Orgán auditu, Úrad vlády SR) a predstaviteľov DG REGIO, ktoré sa konalo 16. 03. 2010 v Bratislave. Hlavným záverom stretnutia bolo rozhodnutie prijať akčný plán, ktorý bude definovať konkrétne opatrenia, ktoré zabezpečia riadnu implementáciu operačného programu

Bratislavský samosprávny kraj, Ministerstvo financií SR a Úrad vlády SR sa dohodli na realizácii akčného plánu v záujme prekonania kritickej situácie v Operačnom programe INTERACT II, a v snahe obnoviť správne finančné a administratívne riadenie operačného programu. Akčný plán sa zakladal na záväzku všetkých zúčastnených inštitúcií pokračovať v implementácii OP INTERACT II a bol podpísaný 08.06.2010 predsedom BSK Pavlom Frešom, podpredsedom vlády SR D. Čaplovičom a ministrom financií SR J. Počiatkom.

Akčný plán obsahoval nasledovné opatrenia:

1. Zmena právneho zabezpečenia zmluvných vzťahov so zamestnancami RO a  IS (zmena štatútu zamestnancov na interných zamestnancov – zmluvy, organizačná štruktúra, vnútorný manuál);
2. Predloženie podrobného rozpisu predpokladaných výdavkov podľa výdavkových titulov na obdobie nasledujúcich 2 – 3 mesiacov certifikačnému orgánu;
3. Predloženie žiadosti o zálohovú platbu pre RO a IS certifikačnému orgánu;
4. Vyplatenie zálohových platieb RO a IS;
5. Predkladanie žiadostí o refundáciu v mesačných intervaloch s cieľom zabezpečenia likvidity BSK;
6. Personálna stabilizácia zamestnancov RO;
7. Riešenie oprávnenosti personálnych výdavkov RO a IS za obdobie do platnosti zmeny právnych vzťahov s ohľadom na negatívne stanovisko ÚVO k zákonnosti zmlúv so zamestnancami RO a IS;
8. Zaregistrovanie nezrovnalostí v INTERACT Management System a predloženie schválených správ o zistenej nezrovnalosti certifikačnému orgánu - CO a orgánu auditu – OA;
9. Začiatok písomnej komunikácie s Európskou komisiou - EK ohľadne výdavkov súvisiacich s nekonzistentným uplatňovaním procesov verejného obstarávania;
10. Na základe výsledkov komunikácie s EK, prijatie krokov v súlade s platnými postupmi a vrátenie neoprávnených výdavkov do rozpočtu OP INTERACT II v súlade so zákonom č. 528/2008 Z.z., §27A na účely umožnenia ich opätovného použitia na oprávnené výdavky;
11. Vypracovanie analýzy oprávnenosti minulých výdavkov IS a RO. Zaslanie opravenej žiadosti o platbu na certifikačný orgán, samostatne pre IS a RO;
12. Refundácia oprávnených výdavkov zo strany CO;
13. Vymedzenie oprávnených aktivít RO podľa prioritných osí  v súlade s OP na základe listu EK z 13. januára 2010;
14. Vypracovanie analýzy stavu čerpania finančných prostriedkov z rozpočtu OP INTERACT II pre IS a RO, ako aj plánu čerpania na nasledujúce obdobie v súlade s platným MAWP (Viacročný pracovný program)a finančným plánom OP s cieľom zabezpečenia proporcionálneho čerpania prostriedkov OP;
15. Predloženie žiadosti o platbu na Európsku komisiu na doplnenie disponibilných zdrojov CO.

Bratislavský samosprávny kraj priebežne plnil opatrenia stanovené v Akčnom pláne, zabezpečil plynulý chod programu, skvalitňoval procesy súvisiace s riadením OP INTERACT a k 31. 12. 2012 bol Akčný plán ukončený.

V súvislosti so zmluvami o poskytovaní konzultačných služieb, uzatvorenými pre operačný program INTERACT v rokoch 2008 a 2009 je potrebné uviesť, že štyri osoby, ktoré vykonávali svoje služby pre riadiaci orgán, požiadali v roku 2010 súdnou cestou o vyplatenie sumy vo celkovej sume 138 tis. EUR za údajne poskytnuté služby v období jún - december 2009. Všetky štyri spory sú v štádiu riešenia, ani v jednom prípade nebol zatiaľ vynesený právoplatný rozsudok.

V súčasnosti funguje operačný program bez problémov, všetci zamestnanci RO a IS sú riadni zamestnanci BSK a všetky operácie sú vykonávané v súlade s európskou i národnou legislatívou. Na zabezpečenie efektívnej implementácie programu organizuje riadiaci orgán pred každým zasadnutím monitorovacieho výboru OP INTERACT prípravné stretnutie slovenských subjektov (BSK, MF SR, ÚV SR), ďalšie pracovné stretnutia na národnej úrovni i s EK sa uskutočňujú v prípade potreby priebežne.

# Budúcnosť programu

Programové obdobie operačného programu INTERACT 2014-2020 bude zamerané na:

* pomoc programom Európskej územnej spolupráce pri zvyšovaní kvality riadenia;
* oslovenie nových cieľových skupín a zvýšenie povedomia o európskej teritoriálnej spolupráci;
* podpora inovačných prístupov v spolupráci;
* upevňovanie a rozvoj sietí kontaktov;
* užšia spolupráca s členskými krajinami EÚ.

OP INTERACT II sa otázke prípravy nového programového obdobia po prvýkrát venoval počas 7. stretnutia národných kontaktných bodov a 8. zasadnutia monitorovacieho výboru 9. - 10. 11. 2011 v Budapešti. V priebehu uvedených stretnutí bola pozornosť zameraná najmä na diskusiu o nových aktéroch, ktorí môžu byť prínosom pre operačný program v budúcnosti a o nových cieľových skupinách. Nosnou cieľovou skupinou by mali aj v nasledujúcom období zostať programy Európskej územnej spolupráce, pričom však je dôležité zamerať sa aj na nové cieľové skupiny za účelom dosiahnutia vyššieho vplyvu Európskej územnej spolupráce. Na uvedenom monitorovacom výbore boli dohodnuté princípy vytvorenia programovacej skupiny, tzv. Programming Task Force t. j. skupiny zloženej zo zástupcov krajín, zapojených do OP INTERACT II, ktorá má na starosti prípravu OP INTERACT III pre programové obdobie 2014-2020. Zároveň monitorovací výbor schválil mandát pre RO, aby začal programovací proces, vytvorenie programovacej skupiny, návrh časového harmonogramu prípravy operačného programu a hradil výdavky spojené s programovaním.

Dňa 29. 05. 2012 sa uskutočnilo prvé stretnutie programovacej skupiny, v ktorej je zastúpených 10 krajín zapojených do OP INTERACT II. Na uvedenom stretnutí boli dohodnuté princípy práce v rámci programovacej skupiny a zaznel návrh, aby bol OP INTERACT III 2014-2020 vypracovaný interne zamestnancami OP INTERACT II (uvedený návrh monitorovací výbor dňa 30. 05. 2012 schválil). Programovacia skupina zároveň požiadala riadiaci orgán o vypracovanie koncepčného dokumentu, ktorý bude tvoriť základ budúceho operačného programu. Na zasadnutí sa taktiež diskutovalo o prvom návrhu špecifikácie podkladov pre ex-ante hodnotenie.

V druhej polovici roku 2012, konkrétne v septembri a novembri sa uskutočnili dve zasadnutia programovacej skupiny. Na stretnutí v dňoch 18. - 19. 09. 2012 v Bruseli bol prediskutovaný prvý návrh koncepčného dokumentu tzv. INTERACT III 2014-2020 Orientation Paper, jednotlivé kroky programovacieho procesu a revidovaná špecifikácia podkladov pre ex ante hodnotenie. Počas tretieho zasadnutia programovej skupiny dňa 07. 11. 2012 v Kodani pokračovala diskusia ku koncepčnému dokumentu, ktorý RO rozšíril a dopracoval na základe predložených pripomienok. Taktiež sa diskutovalo o budúcej riadiacej štruktúre a možnostiach, ako zlepšiť a zefektívniť systém práce v rámci OP INTERACT III.

Štvrté zasadnutie programovacej skupiny sa konalo 24. 04. 2013 v Lille a počas stretnutia boli prediskutované komplementarity s nástupníckym programom INTERREGu IV.C, najmä čo sa oblasti tematickej kapitalizácie týka. Taktiež bola pozornosť venovaná riadiacim štruktúram a intervenčnej logike programu a indikátorom budúceho programu.

Listom zo dňa 11. 09. 2012 riadiaci orgán OP INTERACT II vyzval všetky členské krajiny EÚ, Chorvátsko, Nórsko a Švajčiarsko, aby v termíne do 15. 01. 2013 vyjadrili svoj záujem o prevzatie funkcií riadiaceho orgánu. **Bratislavský samosprávny kraj ako súčasný riadiaci orgán vyjadril svoj záujem vykonávať túto úlohu aj v programovom období 2014-2020, v záujme zabezpečenia rovnosti príležitostí však boli oslovené s možnosťou uchádzať sa o tento post všetky vyššie uvedené krajiny. V uvedenom termíne žiadna z krajín, zapojených do OP INTERACT II nevyjadrila svoj záujem o vykonávanie funkcií RO, a jediným kandidátom tak bol Bratislavský samosprávny kraj.**

V súvislosti s kandidatúrou Bratislavského samosprávneho kraja na post riadiaceho orgánu OP INTERACT III 2014-2020 obdržal predseda BSK Pavol Frešo list od ministra financií SR Petra Kažimíra zo dňa 29. 10. 2012, v ktorom minister financií zhodnotil doterajšiu spoluprácu ako prínosnú, profesionálnu a korektnú, a zároveň privítal možnosť spolupráce na implementácii OP INTERACT III v programovom období 2014-2020 v pozícii certifikačného orgánu a orgánu auditu.

**Vláda Slovenskej republiky na svojom zasadnutí dňa 20. 03. 2013 prijala uznesenie č. 138/2013, v ktorom odporúča „uchádzať sa Bratislavskému samosprávnemu kraju o mandát riadiaceho orgánu pre operačný program INTERACT III v rámci cieľa EÚS pre programové obdobie 2014-2020“.**

V dňoch 29.-30.05.2013 zasadal v Limassole monitorovací výbor pre OP INTERACT II a prípravný výbor pre operačný program INTERACT III. Bratislavský samosprávny kraj bol jednomyseľne potvrdený v  pozícii riadiaceho orgánu na programové obdobie 2014-2020.

Prípravné práce na programe pokračovali na jeseň 2013 a v prvej polovici roka 2014, keď sa konali ďalšie stretnutia programovacej skupiny (6.10.2014 v Bruseli a 29. 01. 2014 vo Viedni) a taktiež zasadnutia prípravného výboru pre operačný program INTERACT III (06.11.2013 v Dubline, 03. 04. 2014 vo Vilniuse), na ktorých boli prerokované otvorené otázky súvisiace so znením operačného programu (napr. otázka zodpovednosti členských štátov v prípade finančných korekcií, zapojenosť partnerov do prípravy programu, poskytovane služieb pre makroregionálne stratégie, výstupové a výsledkové ukazovatele, znenie textu dohody, ktorú podpisujú všetky členské krajiny a je potrebná na schválenie operačného programu EK, výška národných príspevkov zo strany členských krajín, predfinancovanie prijímateľov atd.).

Štruktúra operačného programu ostáva zachovaná v rovnakej podobe ako v programovom období 2007-2013 nasledovne:

**Orgán OP INTERACT III 2014-2020 Hosťujúca inštitúcia**

Riadiaci orgán Bratislavský samosprávny kraj

INTERACT Sekretariát Bratislavský samosprávny kraj

Certifikačný orgán Ministerstvo financií Slovenskej republiky

Orgán auditu Ministerstvo financií Slovenskej republiky

INTERACT kancelária Turku (Fínsko) Ministerstvo práce a ekonomiky Fínskej republiky

INTERACT kancelária Valencia (Španielsko) Región Valencia

INTERACT kancelária Viborg (Dánsko) Región Stredné Jutsko (Midtjylland)

INTERACT kancelária Viedeň (Rakúsko) Mesto Viedeň

Najvýraznejší rozdiel medzi operačným programom INTERACT a ostatnými programami Európskej územnej spolupráce ostáva i naďalej v tom, že INTERACT neprideľuje nenávratný finančný príspevok na základe výziev a predložených projektov, ale poskytuje svoje služby prostredníctvom štyroch stabilných kancelárií (Turku, Valencia, Viborg a Viedeň). Ďalší podstatný rozdiel je v cieľovej skupine. INTERACT sa zameriava najmä na posilnenie inštitucionálnych kapacít orgánov verejnej správy a zainteresovaných strán a efektivity verejnej správy, t. j. na riadiace orgány, medzinárodné sekretariáty, certifikačné orgány, orgány auditu), pričom má za úlohu podporovať výmenu skúseností s cieľom posilniť účinnosť programov a opatrení v oblasti územnej spolupráce ako aj prostredníctvom využívania Európskych združení územnej spolupráce.

Za veľký diplomatický úspech pri príprave operačného programu INTERACT III je možné považovať fakt, že sa súčasnému riadiacemu orgánu podarilo nadviazať pozitívne vzťahy s Nemeckom, ktoré v roku 2007 ako jediná krajina EÚ odmietlo vstúpiť do INTERACTu a nie je zapojené v operačnom programe. Zástupcovia Nemecka sa zúčastňujú zasadnutí programovacej skupiny, aktívne vstupujú do procesu prípravy programu a deklarovali vôľu začleniť sa do programu INTERACT III. V tom prípade bude budúci program pokrývať 30 krajín Európy (28 členských krajín EÚ, Nórsko a Švajčiarsko).

Celková výška príspevku pre operačný program INTERACT III 2014-2020 zo strany Európskeho fondu regionálneho rozvoja je 39 392 587,- EUR, národné spolufinancovanie 30 členských krajín je vo výške 15 %, t. j. 6 951 633,- EUR (za Slovenskú republiku prispieva Ministerstvo hospodárstva Slovenskej republiky). Z celkovej finančnej alokácie 46 344 220,-EUR bude 93 % vyčlenených na financovanie poskytovania služieb a tvorbu nových nástrojov, ktoré budú vykonávať INTERACT kancelárie v Turku, Valencii, Viborgu, Viedni a INTERACT Sekretariát. Zvyšných 7% je určených na technickú podporu, t.j. riadenie programu, výkon certifikácie a audity.

Predpokladaný začiatok čerpania finančných prostriedkov z operačného program INTERACT III 2014-2020 je v polovici roka 2015. Do tej doby budú všetky aktivity hradené zo zdrojov operačného programu INTERACT II 2007-2013.

1. zamietnuté boli žiadosti o platbu prijímateľov INTERACT Sekretariát, certifikačný orgán, orgán auditu, riadiaci orgán a IP Valencia, ktorá z uvedenej čiastky predstavuje sumu 346 652,80 EUR. [↑](#footnote-ref-1)
2. z uvedeného počtu Správ o zistenej nezrovnalosti sa 12 vzťahovalo na pochybenia bývalého vedenia riadiaceho orgánu a ich činnosť v rokoch 2008 – 2009 a 3 Správy o zistenej nezrovnalosti sa vzťahujú na korekciu Slovenskej republiky, ktorá bola udelená zo strany Európskej komisie za nesúlad zákona č. 25/2006 Z. z. o verejnom obstarávaní s právnym predpismi EÚ [↑](#footnote-ref-2)
3. z uvedenej čiastky predstavuje suma 316 626,18 EUR nezrovnalosť, ktorá sa vzťahuje na činnosť bývalého vedenia riadiaceho orgánu za roky 2008 - 2009 [↑](#footnote-ref-3)